Norsk forsker vil bruke fleinsopp og LSD i behandling

IKKE PRØV DETTE HJEMME: Forskeren som har ledet studien, Matthew W. Johnson (innfelt øverst), fraråder på det sterkeste folk å prøve å lykkes med røykestopp ved hjelp av fleinsopp hjemme. Det må skje under kontrollerte former. Den norske forskeren Pål-Ørjan Johansen (innfelt nederst) er for å bruke psykedelia i medisinsk behandling i Norge. Foto: Lars Erik Nygaard, Johns Hopkins University School of Medicine, NRK,

Hevder fleinsopp kan hjelpe deg med

røykestopp

Fleinsopp kan hjelpe folk med å stumpe røyken, ifølge en ny studie fra USA. Norske eksperter er ikke overrasket.

May Linn Gjerding

Oppdatert 26. januar 2016

Artikkelen er over seks år gammel

Den amerikanske pilotstudie viser at virkestoffet i fleinsopp kan brukes i røykavvenning.

– At så mange som 80 prosent av deltagerne var røykfrie etter seks måneder, er betydelig høyere enn ved andre røykeavvenningsbehandlinger, sier forskeren som har ledet studien, Matthew W. Johnson til VG.







Etter seks måneder var 12 av 15 deltagere røykfri, ifølge studien.

Professoren ved det anerkjente Johns Hopkins University mener at stoffet psilocybin i fleinsopp kan bidra til å bryte inngrodde tankemønstre og atferd etter år med røyking.

«Funnene tyder på at psilocybin kan være et effektivt supplement til dagens røykesluttbehandlingsmodeller,» oppsummerer forskerne i sin rapport.

Studien ble i dag publisert i tidsskriftet Journal of Psychopharmacology.

I USA har fleinsopp kallenavnet «magisk sopp». Virkestoffet psilocybin ble gitt til 15 langtidsrøykere som ble behandlet for avhengigheten.

Under hver økt med stoffet, gitt i pilleform, ble deltageren overvåket av forskerne. Forsøkspersonene ble satt i et hjemmekoselig miljø, hvor de lyttet til avslappende musikk og ble bedt om å fokusere på sine indre opplevelser.

Dette ble gjort som en del av et røykesluttprogram med kognitiv atferdsterapi og individuell oppfølgning.

I studien henviser amerikanerne til en metaanalyse foretatt under et forskningsopphold ved Harvard, gjort av den norske psykologen og forskeren Pål-Ørjan Johansen og hans kone Teri Krebs.

De to norske forskerne fant at psykedelia kan ha god effekt i behandling mot alkoholavhengighet.

Psykedelia virker på sentralnervesystemet der det fører til midlertidige forandringer i virkelighetsoppfatning, humør, bevissthet eller atferd.

– Om man er avhengig av spill, sukker, fett, alkohol eller porno, så har alle former for avhengigheter og behandling dette likhetstrekket. Avhengighetsatferd er knyttet til regulering av følelser. Vi bruker røyk, alkohol, sukker eller hva man er avhengig av, til å fjerne smerte og til å trøste oss. Funnene i den amerikanske studien overrasker derfor ikke. Vi mener at psykedelia kan virke mot andre former for avhengighet også, sier Pål-Ørjan Johansen.

Han understreker behovet for flere studier.

– Finnes det problemstillinger ved å bruke psykedelia i behandling?

– Mens effekten pågår kan man bli redd og forvirret. Det kan også føre til forbigående forvirring. Man kan også bli redd. Men impulsive handlinger som fører til skade på personen eller andre forekommer ekstremt sjeldent.

Vil ha fleinsopp og LSD av narkolisten

Johansen mener at psykedelia eller hallusinogener bør legaliseres i Norge, og kunne brukes i medisinsk behandling. I dag står slike stoffer på narkotikalisten.

– Det er ingen grunn til at personer som ikke har fått hjelp av dagens behandlingstilbud, og som har dødelige progressive lidelser som kols og alkoholisme, skal måtte vente i 20 år på flere studier. Det er heller ingen medisinsk grunn til at psykedelia skal være forbudt for friske personer, sier han.

Den norske forskeren opplyser at psykedeliske planter og sopper blir solgt over disk i Nederland.

Flere rusmidler i pasientbehandling

PROFESSOR: Jørgen Bramness ved Senter for rus- og avhengighetsforskning (SERAF) ved Universitetet i Oslo påpeker at dette er snakk om en undersøkende studie, for å se om det i det hele tatt er mulig å bruke stoffet i avvenningsbehandling. Foto: UiO Foto: ,

Professor Jørgen Bramness ved Senter for rus- og avhengighetsforskning ved Universitetet i Oslo synes at studien gir interessante signaler.

– Denne studien er utført ved et velrenommert universitet med gode forskere, og er gjort på en god måte. Studien er kun en utforskende studie, for å se om det er noe her i det hele tatt. Jeg gleder meg til sikrere studier på området.

– Vi kan ikke utelukke at det å bruke psykedeliske stoffer som finnes i fleinsopp kan ha effekt i avvenningsbehandling. Flere studier antyder at psykedelia kan brukes i ulike medisinske behandlinger. Her skjønner vi ikke hvordan det henger sammen, sier Bramness.

IKKE OVERBEVIST: Overlege og forsker Eli Heggen ved seksjon for preventiv kardiologi, ved OUS-Ullevål er skeptisk. Foto: Ram Gupta, Oslo universitetssykehus. Foto:Ram Gupta,Oslo universitetssykehus

– Men er det uproblematisk å bruke et narkotisk stoff i behandling av ellers friske folk?

– En rekke rusmidler brukes i behandling av ulike medisinske tilstander. Flere tusen får morfin til tross for at dette er rusmiddel. Vi har også sett en økende bruk fra cannabis i behandlinger. Det som kan være problematisk, er at vanligvis vet man hvordan en medisin virker, poengterer Jørgen Bramness.

Overlege og forsker Eli Heggen ved seksjon for preventiv kardiologi, ved OUS-Ullevål er skeptisk.

– Det første som faller meg inn, er at dette er en bitte liten studie. Noen ganger kan det jo ha usedvanlig god sluttprosent også uten medikamentell behandling. Jeg kjenner ikke til slike undersøkelser med psykedelia, og er veldig skeptisk med tanke på lite utvalg, misbrukspotensial og bivirkninger. Vi oppnår ganske god effekt med tilgjengelig medikamentell behandling, med støtte fra helsepersonell, sier Heggen.

Publisert: 11.09.14 kl. 11:09 Oppdatert: 26.01.16 kl. 11:46